Un cuplu de români din Spania așteaptă sentința în cazul procesului în care au fost acuzați de comiterea de infracțiuni împotriva drepturilor lucrătorilor. Ei ar fi obligat doi lucrători marocani să muncească până la 120 ore pe săptămână, pentru un salariu lunar mai mic de 300 euro.
Procurorii au cerut judecătorului o pedeapsă de patru ani de închisoare pentru Dumitru U. și Carmen T., în timp ce avocații victimelor cer între 6 și 9 ani de închisoare, dar și plata de daune materiale și morale.
Lucrătorii marocani Magmud M. și Farik M. se plâng că au lucrat 12 ore de luni până sâmbătă, iar românii le rețineau din salariu bani pentru transport și pentru închirierea mănușilor și foarfecelor pentru cules de cartofi și munca la vie, potrivit StiriDiaspora.
Marocanii erau plătiți între 5 și 5,5 euro pe oră și doar un control efectuat de Inspecția Muncii i-a salvat de la condițiile în care erau exploatați și nu li se respectau drepturile.
Mai mult, ei pretind că patronul firmei la care lucrau, Dumitru U., le-ar fi oferit acte false pe care să le prezinte celor de la Inspecția Muncii în cazul unui control. Marocanii au prezentat în cadrul procesului și înregistrarea unei convorbiri telefonice cu unul dintre acuzați, în care acesta îi sfătuia să mintă inspectorii în cazul unui control.